Dar sadorn 24 a viz Ebrel e vo ar fest er Chochu e Karaez. Kevredigezh buheziñ al lise BABIBEL en deus kaset ur raktres àr-well. Aozet e vo ur gwir fest-noz get al liseidi. Miret eo bet neuze ar sal evit dibenn-sizhun diwezhañ vakañsoù an nevezamzer, get an ti-kêr.  Ar fest-noz a vo digor dar publik, ha dre-se e vo ezhomm taolioù sikour eus perzh al liseidi evit ma vehe ur gouel brav. Strolladoù ag al lise a zo gortozet dija hag e vo klasket reoù all  ag an diavaez evit degas ar muiañ a dud da zañsal.  Evit ar boent Eien, strollad liseidi ar bloazh tremenet o deus kadarnaet o choant da zont da seniñ o sonerzeh Iwerzhonad. Mod-all e vo un nebeut a goupladoù o tont ag al lise met ivez ar strollad Buzug Band Trio. Ma g e anavezit strolladoù all fest-noz plijus ha ket re ker, kit e darempred get Babibel evit kinnig anezhe.  Servijet e vo bier Coreff hag eo goulennet get an dud a chellhe kas sistr pe chug avaloù, hag all, artizanel da lakaat da  werzhañ du-mañ.  Pouezhet e vo àr ar fed eo ar fest-noz evit al liseidi ha ket evit Diwan àr-eeun, dre-se ar argant gounezet a vo evit ar gevredigezh a-benn asuriñ e badelezh.    Tanguy